Diari Oficial de la Generalitat Valenciana


Sumari del DOGV 6419, del 17-12-2010 (2010/13350)

RESOLUCIÓ de 18 de novembre de 2010, del conseller de Medi Ambient, Aigua, Urbanisme i Habitatge, per la qual s'encarrega a l'Entitat Pública de Sanejament d'Aigües Residuals de la Comunitat Valenciana la gestió de l'explotació de les instal·lacions corresponents a l'emissari submarí de Calp (Alacant).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6419

Data del DOGV
:   17-12-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/13539


Data del document
:   18-11-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * delegació de poders

RESOLUCIÓ de 18 de novembre de 2010, del conseller de Medi Ambient, Aigua, Urbanisme i Habitatge, per la qual s'encarrega a l'Entitat Pública de Sanejament d'Aigües Residuals de la Comunitat Valenciana la gestió de l'explotació de les instal·lacions corresponents a l'emissari submarí de Calp (Alacant). [2010/13910]  
Antecedents de fet  
Les instal·lacions corresponents a l'emissari submarí de Calp consistents en: estació de bombament de pluvials, xemeneia d'equilibri i emissari d'abocament al mar, van ser construïdes per l'aleshores denominat Ministeri d'Obres Públiques i Urbanisme i entregades a la Generalitat Valenciana segons consta en l'acta d'entrega de data 13 de desembre de 1985, formalitzada en compliment del Reial Decret 1871/1985, d'11 de setembre (BOE núm. 247, de 15.10.1985), sobre traspàs de funcions i serveis de l'Administració de l'Estat a la Comunitat Valenciana en matèria d'abastiment, sanejament, canalització i defensa de marges en zones urbanes.  
En l'actualitat, les instal·lacions estan gestionades per l'Ajuntament de Calp mitjançant l'empresa Aguas de Calpe, i finançades per l'Entitat Pública de Sanejament d'Aigües Residuals de la Comunitat Valenciana (EPSAR) mitjançant expedient de finançament ordinari arbitrat de conformitat amb el Decret 9/1993, de 25 de gener, del Govern Valencià pel qual es regula el finançament de l'explotació de les instal·lacions de sanejament i depuració.   
No obstant això, atés que la Generalitat és la titular de les instal·lacions en qüestió, es considera convenient que siga aquesta administració qui les explote, dins del servei de funcionament i manteniment del sistema de sanejament i depuració d'aigües residuals de Calp (Alacant), i detraure-les de l'expedient de finançament. Per això, a fi de garantir el funcionament normal de les esmentades instal·lacions i evitar interrupcions en el servei de sanejament i depuració d'aigües residuals del municipi servit, es fa necessari efectuar el corresponent encàrrec de gestió a favor de l'EPSAR, d'acord amb el que estableixen els articles 14.2 (en relació amb la disposició addicional cinquena de la Llei 14/2007, de 26 de desembre, de la Generalitat, de mesures fiscals, de gestió administrativa i financera i d'organització de la Generalitat) i 16 a, de la Llei 2/1992, de 26 de març, de Sanejament de les Aigües Residuals de la Comunitat Valenciana.  
Fonaments de dret  
L'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (d'ara endavant LRJPAC), disposa que la realització d'activitats de caràcter material, tècnic o de serveis de la competència dels òrgans administratius o de les entitats de dret públic pot ser encarregada a altres òrgans o entitats de la mateixa o de distinta administració per raons d'eficàcia, o quan no es tinguen els mitjans tècnics idonis per al seu exercici; i també que l'encàrrec de gestió entre òrgans administratius o entitats de dret públic pertanyents a la mateixa administració ha de formalitzar-se en els termes que establisca la seua pròpia normativa. En tot cas, s'ha de publicar, perquè tinga eficàcia, en el diari oficial corresponent.  
Per tant, la Llei 2/1992, de 26 de març, de Sanejament de les Aigües Residuals de la Comunitat Valenciana determina, en l'article 3, que correspon a la Generalitat, entre altres atribucions, l'explotació de les instal·lacions i serveis que promoga directament; com també que la Generalitat pot utilitzar qualsevol mecanisme conveniat, concertat, organitzatiu o funcional, en el cas que això contribuïsca a millorar l'eficàcia de la gestió pública.  
En aquest sentit, l'esmentada llei concep l'Entitat Pública de Sanejament d'Aigües Residuals de la Comunitat Valenciana com una entitat de dret públic de la Generalitat de caràcter instrumental, en l'objecte de la qual inclou la gestió, l'explotació d'instal·lacions i serveis, i l'execució d'obres de tractament, depuració i, si és procedent, reutilització d'aigües depurades; i se li atribueix en l'article 16.a, entre altres funcions, la de gestionar l'explotació de les instal·lacions i executar les obres de sanejament i depuració que l'Administració de la Generalitat determine, com també les altres que li puguen encarregar les entitats locals o altres organismes.  
Finalment, d'acord amb l'article 3.5 del Decret 139/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, l'Entitat Pública de Sanejament d'Aigües Residuals de la Comunitat Valenciana es troba actualment adscrita a l'esmentada conselleria.  
En virtut d'això, i de conformitat amb el que estableixen l'article 15 de la Llei 30/1992, de 26 de novembre; l'article 16.a, de la Llei 2/1992, de 26 de març; l'article 28 de la Llei 5/1983, de 30 de desembre, del Consell, i l'article 3.5 de l'esmentat Decret 139/2009, de 18 de setembre, resolc:  
Encarregar, a l'Entitat de Sanejament d'Aigües Residuals de la Comunitat Valenciana, la gestió de l'explotació de les instal·lacions corresponents a l'emissari submarí de Calp consistents en: estació de bombament de pluvials, xemeneia d'equilibri i emissari d'abocament al mar, amb efecte a partir de l'1 de gener del 2011.  
Contra aquesta resolució, que posa fi a la via administrativa, pot interposar-se amb caràcter potestatiu recurs de reposició davant del mateix òrgan que la dicta en el termini d'un mes comptador des de l'endemà de la notificació, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé es pot impugnar davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos des de l'endemà a la notificació, conforme a l'article 46 de la Llei 29/1998, Reguladora de la Jurisdicció Contenciosa Administrativa, tot això sense perjudici que puga exercir-se qualsevol altre recurs que s'estime convenient.  
València, 18 de novembre de 2010.- El conseller de Medi Ambient, Aigua, Urbanisme i Habitatge i vicepresident tercer del Consell: Juan Gabriel Cotino Ferrer.